# До Директора

на ДГ „Знаме на Мира“

гр. Балчик

# 

**ДОКЛАД – АНАЛИЗ на IIа Група „Дъга“**

**ПРИОБЩАВАЩО ОБРАЗОВАНИЕ**

**за учебната 2018/2019 година**

В групата няма деца със специални образователни потребности.

През учебната 2018/2019 г. педагогическият екип на група „Дъга“ съумя да осигури на децата в групата адекватна на потребностите им обща подкрепа, като им осигури включване в разнообразни и интересни за тях дейности.

* Работа с деца, чийто майчин език не е български:

През изминалата учебна година приоритет в работата на педагогическия екип бе работата с 6 деца, чийто майчин език е различен от българския.

Едно от тях– Емре, дойде в края на първа група от среда, почти не общуваща на български език. То имаше съвсем елементарен речник на български, което силно затрудняваше адаптацията и социализацията му в групата.

В началото на втора група, при диагностициране знанията и уменията на детето, по всички направления постиженията му бяха на ниско ниво. Това накара педагогическия екип да планира дейности, които да подпомогнат по-успешното и по-бързо овладяване на българския език.

Ежедневно то бе включено заедно с останалите 5 деца в групови, а също и в индивидуални дейности, планирани и вписани в дневника на групата. Основно това бяха ДИ и ДИУ по БЕЛ /“Кое е моето име“,“Назови с повече думи“, „Разкажи за мен“/, възприемане и драматизиране на приказки за деца /„Косе Босе“, „Житената питка“, „Трите прасенца“/, както и изпълняване на поръчения, в които активно се използва речева дейност/ „Намери..., донеси и разкажи“, „Потърси..“/.

В края на учебната година бе констатирано, че постиженията на детето са в рамките на средното ниво.

Две от ромско говорящите деца – Емир и Сонер, са посещавали ясла, а Ервин – заедно с тях редовно първа група, в семействата се говори на български, така, че най- големия проблем при тях бе граматически правилната реч, произношението, както и ограничаване от наша страна на навика да общуват на родния език, което би довело до изолация в микрогрупата. Всъщност тези деца бяха и наши помощници в процеса на адаптиране на детето, невладеещо български език.

При диагностициране постиженията на тези три деца на вход нивото по направление БЕЛ бе средно. На изходно ниво те показаха високо ниво на постижения както по български език, така и по останалите направления, тоест развитието им е в норма.

Анджелика посещава детска градина от началото на първа група. Средата е предимно ромско говоряща – детето се отглежда от бабата, родителите са в чужбина. Детето рядко посещава детска градина, тъй като често боледува. На входно ниво показателите й бяха под средното ниво.

През първото полугодие с детето се работеше индивидуално върху речниковото развитие, както и граматически правилната реч чрез разговори, ДИ, филмчета, поръчения. Включвахме го в групова работа заедно с другите деца от подгрупата при възприемане и преразказване на приказки.

Преди Коледните празници детето замина в чужбина при родителите си, така, че не е тестувано на изходно ниво.

Друго от децата- Костадин, при постъпването си в детска градина в първа група, не владееше изобщо български език, вследствие на това имаше проблем с адаптацията и социализацията. Детето все още среща трудности с овладяването на българския език, като нивото на входящата диагностика в началото на втора група бе ниско. Това ни накара да включим Коко в допълнителни дейности за обща подкрепа в индивидуални и групови занимания, като отново наблягахме на дидактичните игри и игрови упражнения, обогатяващи речника.

Освен с граматически правилната и свързана реч, той имаше проблем и с произношението. Това ни накара да се консултираме с родителите и да потърсим професионална помощ от логопед, който впоследствие всяка седмица посещаваше детето в ученото заведение.

• Работа с талантливи деца:

- В групата има деца, които имат артистични наклонности и затова от педагогическия екип един ден в седмицата бе определен за драматизиране на познати приказки, както и за авторски импровизации. В тия театрални постановки се включваха и всички останали желаещи, което повлия положително и върху децата от ромски произход. Особено артистично си изпълняваха ролите Сонер, Дария, Даная Бориславова.

- Допълнителни дейности се предлагат и на децата, които обичат да рисуват – осигуряваха се материали за апликиране, моделиране и рисуване. Чудесни обемни образи моделираха с пластилин и пенотопчета Калоян и Даная Великова. Апликираните рибки с природни материали на Зорница, Ана-Мария, Карина, Игор оформиха постоянна изложба в групата през учебната година. Зимните пейзажи на Игор, Кристияна и Моника допълниха празничното ни настроение преди Коледа. Организирахме изложба на коледна украса в групата, като в нея се включиха родителите заедно с децата си – изработиха заедно най-разнообразни декоративни пана, обемни образи, рисунки. Всички деца получиха признание за своята сръчност и креативност от родителите и екипа в групата. Даная Великова беше наградена на конкурс за изработване на великденска украса, организиран от градския исторически музей, с грамота.

- Децата, които проявиха наклонности към музиката се изявяваха на концерти с микрофон вътре в групата като изпълняваха солово песни, а останалите деца в групата бяха тяхната публика. Добрите танцьори в групата показваха своето добро чувство за ритъм и движение с импровизирани съчинени от тях танци на същите концерти пред останалите деца.

* Дейности за обща подкрепа с цялата група:

- Като възможност за талантливите да проявят своята артистичност и възможност за децата със затруднения в овладяването на книжовен български език да усвоят изговора на трудни за тях звукове, на всички деца се даваше възможност да озвучават със своите гласове интерактивните презентации, които педагогическият екип подготвяше като част от обучаващите ситуации по образователните направления.

- Специално внимание се обърна на развитието на фината моторика на всички деца чрез различни дейности, изискващи контрол над движенията на пръстите. Изобразителни дейности, моделиране, конструиране, промушване, нанизване, лепене, рязане, апликиране, работа с природни материали. В тези дейности талантливите деца усъвършенстваха уменията си и изградиха нови умения, а децата с леко забавяне в развитието на фината им моторика догониха връстниците си и развиха на достатъчно за възрастта им ниво своята сръчност на пръстите и китките на ръцете. Свилен в началото на годината не обичаше да държи молив в ръката си и странеше от всяка дейност, изискваща това. В края на годината той обича да рисува и често го прави по своя идея. Костадин усъвършенства фините движения на ръката си, без да прояви повишен интерес към нито една конкретна дейност. Джъстин усъвършенства фината си моторика и разви много добро пространствено мислене при строежите на сгради с различни конструктивни материали.

- През годината екипът работи системно и за здравното възпитание на децата в групата като се работеше през цялата година с всички деца за изграждане на устойчиви здравни и хигиенни навици у тях. В началото на годината децата пропускаха да измият ръцете си преди хранене и след ползване на тоалетна. Не проявяваха особен интерес към състава и качествата на храната, с която се хранят. Чрез разнообразни литературни произведения, игри, песнички и беседи педагогическият екип в групата заостри вниманието на децата по тези проблеми. В края на годината всички деца разбират значението на своята лична хигиена за доброто им здраве и самостоятелно спазват хигиенните правила в групата. Обръщат внимание на храненето си и в детската градина, и у дома, като търсят в него наличие на плодове и зеленчуци. Проявяват осъзнато разбиране за ползата от витамините и балансирания хранителен режим.

- Педагогическият екип проведе през годината и множество сензорни игри за развитие на сетивата на всяко дете. Игрите „Сляпа баба“, „Познай по вкуса“, „Виж с ръчичките и опиши“, „Познай другарчето по гласа“ спомогнаха за опознаването от децата на техните сетива и усъвършенстване на обработката на получената от сетивата информация, за ориентиране в околната среда. В края на годината децата познават своите сетива и осъзнават кое сетиво какъв вид информация им предоставя.

- Своите изпълнителски качества на певци, танцьори и майстори в изпълнението на художествено слово всички деца в групата развиха като представиха пред родителите си танци, песни, сценки, скечове, както на вътрешногрупови празници, така и на годишния концерт на детската градина в НЧ „Васил Левски“ в град Балчик.

През следващата учебна година ще се работи за още по-добро усвояване на български език от децата, за които той не е майчин и ще продължат да се търсят възможности за изява на талантливите деца чрез включването им в различни изяви пред родители, детската общност, общински мероприятия, конкурси, празници.

Педагогически екип: ст. учител Светлана Лазарова

ст. учител Вярка Рангелова